„ Ályktuninni fylgir mikil alvara . En hún er til komin vegna hugmyndar bæjarstjórnar um villidýrasafn , sem okkur finnst fáránleg . Það var spurning um að toppa vitleysuna , " segir Kristín Pálsdóttir , ritari Íbúahreyfingarinnar í Mosfellsbæ . Flokkurinn samþykkti ályktun í vikunni um að láta reisa Píkusafn í bænum , í anda Reðasafnsins . Að sögn bæjarfulltrúa Íbúahreyfingarinnar var ályktunin þó meira ádeila en nokkuð annað . „ Þetta er ekki á stefnuskránni hjá okkur , en þetta er bráðsniðug hugmynd , " segir Jón Jósef Bjarnason bæjarfulltrúi . Í ályktuninni segir meðal annars : „ Ónefnt sláturhús hefur þegar veitt vilyrði fyrir fimm gimbrapíkum , fullunnum til sýningar . " Kristín segir þetta vera hluta af satírunni sem ályktunin sé . „ Þetta er háðsádeila , " segir hún . „ Á maður að fylgja leikreglum eða á maður stundum líka að prófa eitthvað pönk ? " Bæjarstjórn Mosfellsbæjar samþykkti í ágúst að láta reisa villidýrasafn í bænum . Íbúahreyfingin vill lýðræðislega íbúakosningu um málið áður en lengra er haldið . - sv